SAEIMAS AIZSARDZĪBAS, IEKŠLIETU UN

KORUPCIJAS NOVĒRŠANAS KOMISIJAS

KORUPCIJAS NOVĒRŠANAS APAKŠKOMISIJAS SĒDES

**PROTOKOLS Nr. 38**

**2017.gada 25.aprīlī plkst.13.30**

**Rīgā, Jēkaba ielā 16, komisijas sēžu zālē**

**Sēdē piedalās:**

apakškomisijas locekļi:

Aleksejs Loskutovs

Kārlis Seržants

Kārlis Krēsliņš

Veiko Spolītis

**citas personas:**

• Valsts administrācijas skolas direktore Edīte Kalniņa

• Valsts administrācijas skolas Eiropas Savienības fondu projekta vadītājs Andris Kairišs

• Korupcijas novēršanas un apkarošanas biroja Politikas plānošanas nodaļas galvenā speciāliste izglītošanas jautājumos Inta Nolle

**•** Aizsardzības, iekšlietu un korupcijas novēršanas komisijas vecākā konsultante Ieva Barvika, konsultante Margita Markevica

**Sēdi vada:** apakškomisijas priekšsēdētājs A.Loskutovs

**Sēdi protokolē:** M.Markevica

**Sēdes veids:** atklāta

**Darba kārtība:**

1. Valsts administrācijas skolas projekta “Valsts pārvaldes cilvēkresursu profesionālā pilnveide korupcijas novēršanas un ēnu ekonomikas mazināšanas jomā” prezentācija.

*Izskatāmais dokuments: VAS prezentācija “Valsts pārvaldes cilvēkresursu profesionālā pilnveide korupcijas novēršanas un ēnu ekonomikas mazināšanas jomā”.*

**A.Loskutovs**: iepazīstina ar darba kārtību un aicina Valsts administrācijas skolas (VAS) pārstāvi informēt par projektu un skolas līdzšinējo darbību.

**E.Kalniņa**: informē par VAS darbības laikā paveikto un par Eiropas Sociālā fonda līdzfinansētā mācību projekta tapšanas gaitu (turpmāk Projekts).

**A.Kairišs**: informē, ka Projekta mērķis, ir veicināt ēnu ekonomikas un korupcijas mazināšanu, nodrošinot valsts pārvaldes iestādēs nodarbināto profesionālo pilnveidi, plānveidīgi attīstot katra mācību dalībnieka speciālās un vispārējas kompetences. Projekta īstenošanas laiks - 2016.g. 6.janvāris – 2022.g. 30.jūnijs. Oficiālssadarbībaspartneris - Korupcijas novēršanas un apkarošanas birojs.Apmācāmo skaits - 6 116 (sertifikāti par dalību), 1 543 (sertifikāti par dalību un pārbaudījuma nokārtošanu). Projekta mērķauditorijas ir kontrolējošās institūcijas – 35, ministrijas (visu ministriju centrālie aparāti) – 13, citas institūcijas (tostarp Saeima) - 6. Pašvaldību darbiniekiem tiks nodrošināta piekļuve e-mācību kursiem. Projekta mācību struktūru veido: vienotais ievadmodulis “Korupcijas novēršana un ēnu ekonomikas mazināšana”, 8 pamatmoduļi un specializētās mācību programmas. Specializētā mācību programma ir virzīta uz noteiktu mērķi, individuālām/ specifiskām mācību vajadzībām, prioritāriem jautājumiem un aktuālām problēmām attiecīgajā jomā. Informē par 2016./2017. I cet. īstenotām mācībām un pasākumiem. Pastāsta par starptautiskās sadarbības ietvaros īstenotajiem starptautiskajiem pasākumiem - vairākām valstīm kopīgas mācības (piem., lekcijas, semināri); pieredzes apmaiņas pasākumi (piem., diskusijas); ārvalstu ekspertu iesaiste nacionālās mācībās; starptautisko konferenču organizēšana Latvijā; dalība konferencēs/ citos pasākumos ārpus Latvijas. Norāda uz Projekta iespējamo ietekmi uz starptautiskiem novērtējumiem, tādiem kā Korupcijas Uztveres Indekss (*Corruption Perceptions Index*), Globālais Korupcijas Barometrs (*Global Corruption Barometer),* OECD Kukuļošanas apkarošanas starptautiskajos biznesa darījumos darba grupas Latvijas 2. fāzes novērtējums ziņojumā ietverto rekomendāciju izpilde, Eiropas Padomes Noziedzīgi iegūtu līdzekļu legalizācijas un terorisma finansēšanas novēršanas pasākumu novērtēšanas ekspertu komitejas *(MoneyVal*) Latvijas novērtēšanas 5. kārta, Eiropas Padomes GRECO (*Group of States Against Corruption*) novērtējums, ES Pretkorupcijas ziņojums (*EU Anti-Corruption Report*) un Ēnu ekonomikas indekss Baltijas valstīs. (*skat. pievienoto VAS prezentāciju “Valsts pārvaldes cilvēkresursu profesionālā pilnveide korupcijas novēršanas un ēnu ekonomikas mazināšanas jomā”*).

**I.Nolle:** informē par KNAB līdzdalību Projekta sagatavošanā. Akcentē, ka izstrādes gaitā ņemti vērā KNAB viedokļi par apmācību korupcijas apkarošanas jomā. Augstu vērtē iespējamos ieguvumus no apmācību Projekta. Uzsver Specializētās mācību programmas lielo nozīmi KNAB apkarošanas bloka darbinieku izglītošanā. Projekts arī sekmēs OECD rekomendāciju izpildi. Projekts dos nozīmīgu ieguldījumu arī publiskā sektorā nodarbināto apmācīšanā un atslogos KNAB ikdienas darbu.

**A.Loskutovs**: jautā, kāds apmācību modelis plānots pēc 2022. gada, kad beigsies ES finansējums un kā VAS un KNAB sadarbosies izglītošanas jomā.

**E.Kalniņa**: skaidro, ka par apmācību pamatprogrammu turpināšanu tiek domāts, taču problēma var būt saistībā ar finansējuma modeli. Tā kā nav skaidrs finansējuma modelis, iespējams, ka mācības tiks piedāvātas par maksu.

**A.Loskutovs**: uzsver, ka ir svarīgi, lai šīs iestrādes nebeigtos ar 2022.gadu. Vai kopā ar MK un VK tiek pārrunāta VAS kapacitātes celšana, proti, finansējuma palielināšana, lai, tuvojoties Projekta noslēgumam, paplašinātu apmācības apjomu.

**E.Kalniņa**: skaidro, ka seko līdzi diskusijām par pamatbudžetu un jaunās politikas iniciatīvām. Šobrīd pamatbudžets ir ~103 tūkstoši. Lai finansējumu palielinātu, nepieciešams politiskais atbalsts.

**A.Loskutovs**: uzsver, ka VAS finansējuma palielināšana ir svarīga, lai nepazustu Projekta iestrādes.

**A.Kairišs**: informē, ka tiek uzturēta cieša sadarbība ar mērķauditorijām, tostarp KNAB, lai izzinātu apmācību vajadzības un programmas papildinātu. Informē par apmācības iespējām tiesu sistēmā un starptautisko speciālistu iesaisti.

**V.Spolītis**: jautā, ko plānots darīt, lai Latvijas iedzīvotājiem skaidrotu, kāda būs Projekta reālā atdeve. Jautā, cik lielu procentu no mērķauditorijas veido apmācāmie no iepirkumu komisijām. Jautā par pašvaldību darbinieku apmācību, kurās, viņaprāt, vērojams samērā daudz pārkāpumu.

**E.Kalniņa**: skaidro, ka par ieguvumiem liecinās mācību rezultāts. Kas attiecas pašvaldībām, to darbiniekiem tiks nodrošināta piekļuve e-mācību kursiem.

**A.Kairišs:** skaidro, kaiepirkumu komisijas nav mērķauditorijas, jo tās materiālu labumu negūst**.**

**K.Seržants**: jautā, kā notiek dalībnieku atlase dalībai programmās. Kā izvairīties no gadījumiem, kad apmācībām tiek pieteiktas personas, kurām šīs apmācības nav vajadzīgas. Kas pieņems izšķirošo lēmumu?

**A.Kairišs**: skaidro, ka par apmācāmo nosūtīšanu lemj iestādes vadība, taču anketās ir iekļauti jautājumi, kas ļauj noteikt mācību nepieciešamību. VAS tiekas ar iestāžu pārstāvjiem, lai izvērtētu konkrētās apmācības nepieciešamību.

**K.Krēsliņš**: jautā, vai ir paredzētas apmācību programmas par korupcijas prevenciju un korupcijas rašanās saknēm.

**A.Kairišs**: skaidro, ka daudz kas atkarīgs no korupcijas uztveres. Pamatmoduļa ietvaros ir kurss, kas veltītas tādiem pamatjautājumiem kā korupcijas cēloņi un korupcijas uztvere. Ir gūti nodalīt korupcijas novēršanas un apkarošanas jautājumus, jo tie ir savstarpēju saistīti, taču iespēju robežas novēršanas jautājumiem tiek pievērsta uzmanība.

**A.Loskutovs**: jautā, cik lielas ir apmācāmo grupas un cik sertifikātu plānots izsniegt sešos gados.

**A.Kairišs**: informē, ka parasti ir 20 cilvēki grupā un plānots izsniegt 8000 sertifikātus - gan par dalību, gan par pārbaudījuma nokārtošanu.

 **A.Loskutovs**: jautā, kas nosaka, vai sertifikāts tiks piešķirts par dalību vai par pārbaudījumu.

**A.Kairišs**: skaidro, ka pārsvarā iestādes izvēlas kursus ar pārbaudījumiem.

**A.Loskutovs**: jautā, vai izmaksu ziņā kursi ar pārbaudījumiem ir dārgāki.

**A.Kairišs**: skaidro, ka Projekta izmaksas tāpēc nepalielināsies, un par šo jautājumu jau uzsāktas sarunas ar Valsts kanceleju.

**A.Loskutovs**: uzsver, ka tā ir laba tendence, ka iestādes izvēlās sertifikātu ar vērtējumu. Uzsver, ka Projekta ietvaros nepieciešams stiprināt valsts pārvaldes prestižu, kam nepieciešams VK atbalsts. Rezumē, ka Projekts ir atbalstāms, uzsver tā nozīmi valsts pārvaldes un kontrolējošo institūciju darbinieku izglītošanā korupcijas novēršanas un ēnu ekonomikas mazināšanas jomā.

**Lēmums**:

- pieņemt VAS prezentāciju “Valsts pārvaldes cilvēkresursu profesionālā pilnveide korupcijas novēršanas un ēnu ekonomikas mazināšanas jomā” zināšanai.

*Sēde pabeigta 2017.gada 25.aprīlī plkst.14.40*

Apakškomisijas priekšsēdētājs A.Loskutovs

Apakškomisijas sekretārs K.Seržants

AIKNK konsultante M.Markevica